Internet butunjahon axborot tarmogʻida tavakkalchilikka asoslangan oʻyinlarni tashkil etish va oʻtkazish tartibi toʻgʻrisidagi nizomni tasdiqlash haqida
(order, 2025-07-07)

Oʻzbekiston Respublikasining “Litsenziyalash, ruxsat berish va xabardor qilish tartib-taomillari toʻgʻrisida”gi Qonuni, Oʻzbekiston Respublikasi Prezidentining 2024-yil 19-apreldagi PF-68-son “Lotereyalar va tavakkalchilikka asoslangan oʻyinlarni tashkil etish va oʻtkazishni tartibga solishni takomillashtirish chora-tadbirlari toʻgʻrisida”gi Farmoni va Oʻzbekiston Respublikasi Vazirlar Mahkamasining 2024-yil 6-dekabrdagi 814-son “Oʻzbekiston Respublikasi Prezidentining “Lotereyalar va tavakkalchilikka asoslangan oʻyinlarni tashkil etish va oʻtkazishni tartibga solishni takomillashtirish chora-tadbirlari toʻgʻrisida” 2024-yil 19-apreldagi PF-68-son Farmoni ijrosini taʼminlash chora-tadbirlari toʻgʻrisida”gi qaroriga muvofiq buyuraman: 1. Internet butunjahon axborot tarmogʻida tavakkalchilikka asoslangan oʻyinlarni tashkil etish va oʻtkazish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq rasmiy eʼlon qilingan kundan eʼtiboran kuchga kiradi. Mazkur Nizom Internet butunjahon axborot tarmogʻida tavakkalchilikka asoslangan oʻyinlarni (bundan buyon matnda Internet tarmogʻidagi oʻyinlar deb yuritiladi) tashkil etish va oʻtkazish tartibini belgilaydi. 1. Mazkur Nizomda quyidagi asosiy tushunchalar qoʻllaniladi: bonus — oʻyinchini oʻyinga jalb qilish, saqlab qolish va ragʻbatlantirish uchun unga har qanday shaklda taqdim etiladigan takliflar (vositalar); oʻyin sessiyasi — oʻyinchi tomonidan muayyan oʻyin (uning qismi, boʻlimi) boshlangan paytdan natija aniqlangan, yutuq toʻlangan va (yoki) bitim tugallanguniga qadar boʻlgan davr; oʻyin uskunasi — Internet tarmogʻidagi oʻyinlarni tashkil etish, oʻtkazish, hisobini yuritish va nazorat qilish uchun moʻljallangan apparat va texnik vositalar, dasturiy taʼminot majmui; vakolatli organ — Oʻzbekiston Respublikasi Istiqbolli loyihalar milliy agentligi; Internet tarmogʻidagi oʻyinlar tashkilotchisi (bundan buyon matnda oʻyinlar tashkilotchisi deb yuritiladi) — Internet tarmogʻidagi oʻyinlarni tashkil etish faoliyatini amalga oshirish uchun litsenziya olgan Oʻzbekiston Respublikasining rezidenti boʻlgan yuridik shaxs; oʻyinlar tashkilotchisining elektron platformasi (bundan buyon matnda elektron platforma deb yuritiladi) — oʻyinlar tashkilotchisining Stavkalar va oʻyinchilarning yagona davlat registri bilan integratsiya qilingan quyidagilar amalga oshiriladigan axborot tizimi va (yoki) dasturiy-apparat majmuasi: oʻyinchini raqamli (masofadan) identifikatsiya qilish; oʻyinchining shaxsiy kabinetini yaratish; bitim tuzish va roʻyxatdan oʻtkazish; Stavkalar va oʻyinchilarning yagona davlat registri (bundan buyon matnda Registr deb yuritiladi) orqali depozitni qabul qilishni, bitimlar boʻyicha yutuqlarni hisoblashni va toʻlashni qayd etish; Internet tarmogʻidagi oʻyinlarning va (yoki) oʻyin sessiyasining natijasini aniqlash; Internet tarmogʻidagi oʻyinlarga kirishni taʼminlash; oʻyinchiga Internet tarmogʻidagi oʻyinlar va oʻyinlar tashkilotchisi faoliyati haqida maʼlumot berish va uni xabardor qilish; oʻyinlar tashkilotchisining faoliyati boʻyicha hisobotlarni tayyorlash va shakllantirish; bitimlarni tuzish va bajarish uchun zarur boʻlgan maʼlumotlarni saqlash, qayta ishlash va oshkor qilish; oʻyinlar tashkilotchisining faoliyati bilan bogʻliq boshqa funksiyalarni bajarish. 2. Oʻyinlar tashkilotchisi oʻz faoliyatini faqat tegishli litsenziya asosida va litsenziyada koʻrsatilgan domen nomi orqali amalga oshirishi mumkin. 3. Oʻyinlar tashkilotchisi: oʻz faoliyatini qonunchilik talablariga muvofiq amalga oshirish; elektron platformaning zarur darajada ishlashini va kiberxavfsizligini taʼminlash, shuningdek mazkur elektron platformani himoya qilish va unga ruxsatsiz kirishning oldini olish choralarini koʻrish; oʻz faoliyatini amalga oshirish uchun Registr bilan integratsiya qilishni taʼminlash; oʻyinchilarning murojaatlarini va Registr operatorining soʻrovlarini qabul qilish, koʻrib chiqish va ularga javob berish; oʻyinchilarga ular majburiy raqamli (masofadan) identifikatsiyadan oʻtganidan hamda Internet tarmogʻidagi oʻyinlar, lotereyalar tashkil etish va bukmekerlik faoliyati sohasidagi qonunchilikka muvofiq boshqa choralar qoʻllanilganidan soʻng oʻyinga kirishiga ruxsat berish; elektron platforma faoliyati bilan bogʻliq xavflarni baholash va xavfsizlik auditini muntazam ravishda oʻtkazish; barcha operatsiyalar, shu jumladan identifikatsiya maʼlumotlari, oʻyinchilar bilan amalga oshirilgan oʻzaro munosabatlar haqidagi maʼlumotlarni besh yil davomida saqlash; Internet tarmogʻidagi oʻyinlar, lotereyalar tashkil etish va bukmekerlik faoliyati sohasidagi qonunchilikda belgilangan reklama talablariga rioya qilish; oʻyinlar tashkilotchisining xodimlari va ular tomonidan fuqarolik-huquqiy shartnomalar asosida bevosita Internet tarmogʻidagi oʻyinlar faoliyatini amalga oshirish uchun jalb qilingan shaxslarning Internet tarmogʻidagi oʻyinlar, lotereyalar tashkil etish va bukmekerlik faoliyatini tartibga soluvchi, jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolini tarqatishni moliyalashtirishga qarshi kurashish sohasidagi qonunchilik hujjatlari va oʻyinlar tashkilotchisi tomonidan tasdiqlanadigan ichki hujjatlarini bilish darajasini doimiy oshirib borish; elektron platformaga Registr operatorining ichki hujjatlari bilan belgilangan talablarga muvofiq oʻzgartirishlar kiritishga majbur. Oʻyinlar tashkilotchisi zimmasiga qonunchilikka muvofiq boshqa majburiyatlar ham yuklatilishi mumkin. 4. Oʻyinlar tashkilotchisi: koʻrsatiladigan xizmatlar uchun mukofot olish; oʻyinchi tomonidan qonunchilik yoki oʻyinlar tashkilotchisining ichki hujjatlari talablari buzilganligi aniqlangan taqdirda, uni raqamli (masofadan) identifikatsiya qilishni rad etish, u bilan oʻzaro munosabatlarni tugatish va (yoki) uning elektron platformaga kirishini cheklash; Registr operatoriga va (yoki) vakolatli organga soʻrovlar yuborish va ular yuzasidan tushuntirishlar olish huquqiga ega. Oʻyinlar tashkilotchisi qonunchilikka muvofiq boshqa huquqlarga ham ega boʻlishi mumkin. 5. Oʻyinlar tashkilotchisi quyidagilarni nazarda tutuvchi ichki hujjatlarni ishlab chiqishi va tasdiqlashi kerak: oʻyinchilarni raqamli (masofadan) identifikatsiya qilish tartibi; oʻyinchi bilan munosabatlar oʻrnatish, shuningdek uni elektron platformaga kiritish (chiqarish) tartibi; Internet tarmogʻidagi oʻyinlarni tashkil etish tartibi; yutuqlarni toʻlash va pul mablagʻlarini qaytarish tartibi; jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolini tarqatishni moliyalashtirishga qarshi kurashish boʻyicha ichki nazorat qoidalari; masʼuliyatli oʻyin tamoyili qoidalari va tartibi; oʻyinchilarning murojaatlarini koʻrib chiqish tartibi. Ichki hujjatlar davlat tilida ishlab chiqilishi va oʻyinlar tashkilotchisining rahbari tomonidan imzolanishi (tasdiqlanishi) kerak. Ichki hujjatlar boshqa tillarda ham qabul qilinishi mumkin. 6. Oʻyinlar tashkilotchisi elektron platformada amalga oshirilayotgan operatsiyalarni doimiy ravishda nazorat qiladi. Oʻyinlar tashkilotchisi tomonidan qonunchilik, mazkur Nizom va ichki hujjatlar talablari buzilganligi aniqlangan taqdirda, ularni bartaraf etish va kelgusida yoʻl qoʻymaslik choralari koʻrilishi kerak. Qonunchilik, mazkur Nizom va ichki hujjatlar talablari buzilishining har bir fakti toʻgʻrisidagi maʼlumot oʻyinlar tashkilotchisi tomonidan ushbu fakt aniqlangan kundan boshlab kamida 5 yil davomida saqlanishi kerak. Vakolatli organ va (yoki) Registr operatorining soʻrovlariga binoan oʻyinlar tashkilotchisi tegishli soʻrov olingan kundan boshlab besh ish kunidan kechiktirmasdan vakolatli organ va (yoki) Registr operatoriga maʼlumotni taqdim etishi shart. Jinoyat alomatlari aniqlangan taqdirda, oʻyinlar tashkilotchisi darhol Registr operatoriga va huquqni muhofaza qiluvchi organlarga qonunchilik hujjatlariga muvofiq yozma va (yoki) elektron shaklda xabar berishga majbur. 7. Oʻyinlar tashkilotchisiga: qonunchilik talablariga javob bermaydigan oʻyin uskunasi orqali Internet tarmogʻidagi oʻyinlar tashkil etish va oʻtkazish; litsenziyada koʻrsatilmagan domen nomi orqali oʻz xizmatlarini koʻrsatish; aylanmasi litsenziyalash, ruxsat berish va (yoki) xabardor qilish tartib-qoidalari talab qilinadigan tovarlarni (ishlarni, xizmatlarni) yutuq sifatida yoki yutuqni toʻlash evaziga taklif qilish; lotereyalar va (yoki) bukmekerlik garovlari belgilariga ega boʻlgan hodisalar va (yoki) oʻyinlar boʻyicha bitimlar tuzish; oʻyinchilarga kredit, boʻlib toʻlash va (yoki) qarz mablagʻlari taqdim etish orqali, shu jumladan uchinchi shaxslarning mablagʻlaridan foydalangan holda keyinchalik toʻlash sharti bilan bitimlarni tuzish va (yoki) taklif etish; depozitlarni qabul qilish, bitimlarni tuzish va yutuqlarni toʻlashda qonunchilik va Registr operatorining ichki hujjatlari bilan taqiqlangan naqd shakldagi va (yoki) boshqa shakllardagi pul mablagʻlaridan foydalanish taqiqlanadi. 8. Oʻyinlar tashkilotchisi oʻyinchilar bilan munosabatlarni shartnoma asosida oʻrnatadi. Shartnomada quyidagi shartlar nazarda tutilishi kerak: mazkur Nizomning 6-bandida nazarda tutilgan maʼlumotlarni vakolatli organ va (yoki) Registr operatoriga taqdim etish; oʻyinchilar bilan muzokaralarni ularning roziligi bilan audio yoki videoyozuvga olish, shu jumladan yozishmalarni yozib borish hamda ushbu maʼlumotlarning kamida besh yil davomida saqlash; Internet tarmogʻidagi oʻyinlarda ishtirok etish xavflari, shu jumladan kiritilgan mablagʻlarni toʻliq (qisman) yoʻqotish haqida ogohlantirish; oʻyinga kirishi taqiqlangan (cheklangan) Oʻzbekiston Respublikasi fuqarolarining toifalari va chet el davlatlari (yurisdiksiyalar) rezidentlari roʻyxatini keltirish; shaxsga doir maʼlumotlarni himoya qilish va ulardan foydalanish talablariga rioya qilish; ragʻbatlantirish choralarini amalga oshirish; qonunchilik hujjatlari, mazkur Nizom va oʻyinlar tashkilotchisining ichki hujjatlarida nazarda tutilgan boshqa shartlarni belgilash. 9. Oʻyinchilarni raqamli (masofadan) identifikatsiya qilish Vazirlar Mahkamasining 2024-yil 6-dekabrdagi 814-son qarori bilan tasdiqlangan Internet butunjahon axborot tarmogʻida tavakkalchilikka asoslangan oʻyinlarni, lotereyalar va bukmekerlik faoliyatini tashkil etish faoliyati tashkilotchilarining mijozlarini raqamli (masofadan) identifikatsiya qilish toʻgʻrisidagi nizomga muvofiq amalga oshiriladi. 10. Oʻyinlar tashkilotchisi voyaga yetmagan shaxslar va quyidagi roʻyxatlarga kiritilgan shaxslar bilan munosabatlar oʻrnatishga haqli emas: Terrorizmga, ommaviy qirgʻin qurolini tarqatishga qarshi kurashishni amalga oshiruvchi davlat organlari va Oʻzbekiston Respublikasining boshqa vakolatli organlaridan taqdim etilayotgan maʼlumotlar, shuningdek chet davlatlarning vakolatli organlari va xalqaro tashkilotlaridan rasmiy kanallar orqali taqdim etilayotgan maʼlumotlar asosida maxsus vakolatli davlat organi tomonidan tuzilgan terrorchilik faoliyatida yoki ommaviy qirgʻin qurolini tarqatishda ishtirok etayotgan yoki ishtirok etishda gumon qilinayotgan shaxslar roʻyxati; Internet tarmogʻidagi tavakkalchilikka asoslangan oʻyinlar, lotereya va bukmekerlik garovlarida qatnashishi taqiqlangan Oʻzbekiston Respublikasining fuqarolari va chet el fuqarolarining toifalari roʻyxati; tavakkalchilikka asoslangan oʻyinlarga qaram boʻlgan shaxslar roʻyxati. Oʻyinlar tashkilotchisi ichki hujjatlari bilan oʻyinga kirishi taqiqlangan (cheklangan) boshqa shaxslar toifalarini belgilashga haqli. 11. Munosabatlar oʻrnatilishi natijasida oʻyinchi uchun elektron platformada quyidagilarni nazarda tutuvchi shaxsiy kabinet (akkaunt) yaratiladi: oʻyinchining akkauntini boshqarish; masʼuliyatli oʻyin tamoyili qoidalari va tartibi bilan tanishtirish hamda mazkur xizmatini taqdim etish; Registr orqali depozitlarni kiritish, yutuqlarni qabul qilish va mablagʻlarni qaytarib olish boʻyicha operatsiyalarni amalga oshirish; depozitlar, bitimlar va bonuslarni kuzatib borish; oʻyin tashkilotchisi bilan oʻzaro aloqa qilish; murojaatlarni yuborish va ular boʻyicha javoblarni qabul qilish. Bir oʻyinchiga oʻyinlar tashkilotchisining elektron platformasida ikki va undan ortiq shaxsiy kabinet (akkaunt) yaratish taqiqlanadi. 12. Oʻyinlar tashkilotchisi tomonidan foydalaniladigan oʻyin uskunasi vakolatli organ tomonidan belgilanadigan oʻyin uskunalarini (dasturiy taʼminotlarni) sertifikatlash sohasida Oʻzbekiston Respublikasi hududida tan olinadigan muvofiqlikni baholash boʻyicha organlar va sinov laboratoriyalarining sertifikatiga ega boʻlishi lozim. 13. Oʻyinlar tashkilotchisi oʻyin uskunasini mustaqil ravishda sertifikatlashtirishni taʼminlashi yoki bunday oʻyin uskunasiga boʻlgan mutlaq huquqlarning egasiga berilgan oʻyin uskunasining sertifikatini taqdim etishi mumkin. 14. Oʻyin uskunasi Registr operatorining ichki hujjatlari talablariga muvofiq Registr bilan integratsiya qilingan oʻyin tashkilotchisining elektron platformasiga ulanishi lozim. 15. Quyidagilar: oʻyin uskunasiga uning ishlab chiquvchisi bilan kelishilmagan yoki oʻyin uskunasining texnik va dasturiy hujjatlarida nazarda tutilmagan oʻzgartirishlar (modifikatsiyalar) kiritish; oʻyin uskunasiga uning texnik hujjatlarida nazarda tutilmagan elementlarni (uskunalarni) ulash, bundan qonunchilik va Registr operatorining ichki hujjatlarida koʻrsatilgan hollar mustasno, taqiqlanadi. 16. Oʻyinlar tashkilotchisi oʻz elektron platformasi orqali qonunchilik, oʻyinlar tashkilotchisi va Registr operatorining ichki hujjatlari talablariga muvofiq oʻyinchiga Internet tarmogʻidagi oʻyinlarga kirish imkoniyatini taqdim etadi. Elektron platformaga kirish shartnoma asosida taqdim etiladi. Oʻyinchi tomonidan mazkur Nizom, shartnoma yoki ichki hujjatlar bilan belgilangan talablar va shartlar buzilgan taqdirda, oʻyinlar tashkilotchisi tomonidan ushbu oʻyinchi bunday buzilish aniqlangan paytdan boshlab uch oyga chetlashtiradi. Oʻyinchini elektron platformaga kiritish va (yoki) uni chetlatish tartibi oʻyinlar tashkilotchisining ichki hujjatlari bilan belgilanadi. 17. Oʻyinlar tashkilotchisi elektron platformada quyidagilarni nazarda tutuvchi Internet tarmogʻidagi oʻyinlar katalogini joylashtiradi: a) Internet tarmogʻidagi oʻyinning umumiy maʼlumotlari: Internet tarmogʻidagi oʻyinning nomi, turi va qisqacha tavsifi; Internet tarmogʻidagi har bir oʻyin uchun minimal (maksimal) stavkalar; Internet tarmogʻidagi oʻyinning jarayonlari, maqsadlari va xususiyatlarining batafsil tavsifi; Internet tarmogʻidagi oʻyin qoidalari, shu jumladan yutuq kombinatsiyalari, stavkalar qilish tartibi, bonuslar shartlari (agar mavjud boʻlsa) va boshqa maxsus qoidalar (talablar); b) Internet tarmogʻidagi oʻyinning ishlab chiquvchisi (provayderi) va texnik taʼminoti haqidagi maʼlumotlar: Internet tarmogʻidagi oʻyinning ishlab chiquvchisi (provayderi)ning nomi; oʻyin uskunasining sertifikatlashtirilganligi toʻgʻrisidagi maʼlumotlar; Internet tarmogʻidagi oʻyinning turli qurilmalar, operatsion tizimlar bilan mosligi toʻgʻrisidagi maʼlumotlar va Internet tarmogʻiga ulanishga qoʻyiladigan talablar. Internet tarmogʻidagi oʻyinlar jonli modellar ishtirokida (kontent yaratish va (yoki) translyatsiya qilish) tashkil etilganda, qoʻshimcha ravishda oʻyin (hodisa)larning sanasi va vaqti hamda oʻyinlar oʻtkaziladigan til boʻyicha maʼlumotlar eʼlon qilinadi. 18. Oʻyinchi Internet tarmogʻidagi oʻyinni tanlaydi, stavka miqdorini belgilaydi va oʻyinda ishtirok etishini tasdiqlaydi hamda pul mablagʻlarini Registr operatorining hisob-kitob-kliring palatasiga oʻtkazadi. 19. Oʻyinlar tashkilotchisi oʻyin sessiyasining sanasi, vaqti va noyob identifikatorini qayd etishni taʼminlaydi. Depozitni qabul qilish vaqti yopilgandan soʻng stavkani oʻzgartirishga yoʻl qoʻyilmaydi. Bunda, muayyan oʻyin qoidalari va (yoki) oʻyinlar tashkilotchisining ichki hujjatlariga muvofiq qoʻshimcha stavkalar qabul qilinishi mumkin. 20. Yutuq oʻyin natijasi aniqlanganidan soʻng avtomatik ravishda hisoblanadi va darhol oʻyinchiga oʻtkaziladi. 21. Internet tarmogʻidagi oʻyinlarning salbiy taʼsirini kamaytirish maqsadida oʻyinlar tashkilotchisi: masʼuliyatli oʻyin tamoyiliga amal qilishi; Internet tarmogʻidagi oʻyinlarda ishtirok etish bilan bogʻliq xavflar haqida doimiy ravishda oʻyinchilarni xabardor qilishi va ogohlantirishi; oʻyinchining Internet tarmogʻidagi tavakkalchilikka asoslangan oʻyinlar, lotereya va bukmekerlik garovlarida qatnashishi taqiqlangan Oʻzbekiston Respublikasining fuqarolari va chet el fuqarolarining toifalari roʻyxatiga kiritilganligi toʻgʻrisida xabarnoma olinganda, xabarnomada koʻrsatilgan sana va vaqtdan boshlab ushbu oʻyinchi bilan bitimlar tuzishni toʻxtatishi; Internet tarmogʻidagi oʻyinlarda ishtirok etish bilan bogʻliq salbiy oqibatlarni kamaytirish boʻyicha boshqa harakatlarni amalga oshirishi kerak. 22. Oʻyinlar tashkilotchisining elektron platformasida: oʻyinlar tashkilotchisi haqidagi umumiy maʼlumotlar, shu jumladan yuridik shaxs toʻgʻrisidagi maʼlumotlar, uning joylashgan manzili, telefon raqami va elektron pochta manzili; litsenziya nusxasi; oʻyinchining Internet tarmogʻidagi oʻyinlarda ishtirok etishi, yutuqlarni toʻlash tartibi va muddatlarini belgilovchi ichki hujjatlar; voyaga yetmagan shaxslarning Internet tarmogʻidagi oʻyinlarda ishtirok etishi taqiqlanganligi haqidagi ogohlantirishlar; Internet tarmogʻidagi oʻyinlarda ishtirok etish bilan bogʻliq xavflar haqidagi maʼlumotlar; qonunchilikda belgilangan boshqa maʼlumotlar joylashtirilishi kerak. 23. Mazkur Nizom talablarining buzilishida aybdor boʻlgan shaxslar qonunchilikda belgilangan tartibda javobgar boʻladilar.